
Es-selamu alejkum! Čitao sam odgovor šejha Hakije Kanurića na pitanje o iskupu za propušteni [post](https://pitajucene.com/search/post/questions/ "Pretraži pitanja o postu"), pa me interesuje visina fidje (iskupa), za jedan dan posta, jer sam čuo neke daije da kažu da fidja za jedan dan iznosi otprilike kao jedan sadekatul-fitr. Da li ja mogu za svaki dan posta da skupim pare u vrijednosti sadekatul-fitra i da kupim hranu (npr. brašna, riže, graha, ulja itd.), i da to udijelim siromašnim porodicama? Selam alejkum!


* 
* 
* 
* 
* 
* 
* 

 
Kako da izdvojim fidju za jedan propušteni dan posta?

Alejkumus-selam! Ako je u pitanju bolestan čovjek, čijem se ozdravljenju nadamo, obaveza mu je sačekati ozdravljenje nakon kojeg će postom nadoknaditi propuštene dane ramazanskog posta, shodno ajetu: “A ko bude bolestan ili na putu – onda će se isti broj dana kasnije napostiti!” (El-Bekara, 184)


Ako je u pitanju bolest za koju se ne nadamo da ima lijeka, obaveza je nahraniti siromaha za svaki propušteni dan posta i nije uvjet da broj siromaha bude srazmjeran broju propuštenih dana, već je dozvoljeno da sav kefaret – iskup, date jednom čovjeku – siromahu, jer je svaki dan zaseban ibadet. Imam El-Merdavi u djelu El-Insaf, kaže: “Dozvoljeno je dati svu hranu jednom siromahu, odjedanput, bez ikakvog razilaženja među učenjacima!”


Što se tiče vrste hrane, dozvoljeno je skuhati i pripremiti hranu, te pozvati ljude na ručak ili večeru, a može im se dati i nepripremljena [hrana](https://pitajucene.com/search/hrana/questions/ "Pretraži pitanja o hrani"). Količina hrane koja se udjeljuje iznosi jedan mudd – pregršt hrane za svaki dan, što u gramima iznosi otprilike 750 grama hrane. Hanbelije smatraju da je obaveza udijeliti jedan pregršt pšenice ili pola sāa, tj. dva mudda –pregršta, ostale hrane, što je sigurnije i bolje.


Ibn Kudama, rhm., kaže: “Ako je ovo jasno, obaveza je prilikom hranjenja siromaha dati pregršt pšenice ili pola sāa, tj. dva mudda – pregršta, datula ili ječma. Razilaženje u ovom pitanju slično je razilaženju u pogledu hranjenja siromaha kada je u pitanju keffaret za prekršaj spolnog općenja u toku ramazanskog posta.”


[Ibn Usejmin](https://pitajucene.com/search/Usejmin/answers/ "Pretraži odgovore u kojima se spominje šejh Ibn Usejmin"), rhm., kaže: “Dva su načina udjeljivanja hrane:


da se pripremi hrana i jelo te da se pozovu siromašni ljudi, shodno propuštenim danima posta, kako je činio i Enes b. Malik, r.a., u svojoj starosti;  

2. da se udijeli nepripremljena hrana – pregršt pšenice ili pola sāa neke druge hrane mimo pšenice. Pregršt pšenice je četvrtina sāa koji je odredio [Poslanik](https://pitajucene.com/search/poslanik/questions/ "Pretraži pitanja o poslanicima"), s.a.v.s., a koji se sastojao od četiri mudda – pregršta. Uz navedeno treba dodati malo mesa i sl., kako bi se maksimalno ispunile Allahove, dž.š., riječi: “A oni koji nisu u stanju postiti neka izvrše fidju – neka nahrane siromaha!” (El-Bekara, 184)


Dakle, ispravno ste razumjeli to što ste čuli od daija. Možete spremiti hranu ili je udijeliti nepripremljenu u namirnicama, specifičnim za mjesto i podneblje u kojem živite, ravnajući se po tome – koliko propuštenih dana, toliko hrane, po glavi siromaha, a Allah, dž.š., najbolje zna.


Pogledati: [http://fatwa.islamweb.net/fatwa/index.php?page=showfatwa&Option=FatwaId&Id=126248](https://fatwa.islamweb.net/fatwa/index.php?page=showfatwa&Option=FatwaId&Id=126248)


Odgovorio: [Sead ef. Jasavić](https://pitajucene.com/search/Sead+ef.+Jasavi%C4%87/answers/ "Pretražite odgovore od Sead ef. Jasavić"), prof. fikha


